b'\n_START_ARTICLE_\nWuchereria bancrofti\n_START_SECTION_\nZgodovina\n_START_PARAGRAPH_\nU\xc4\x8dinki povzro\xc4\x8ditelja so bili zapisani \xc5\xbee v anti\xc4\x8dnih besedilih. Glede na podobnost podobe oku\xc5\xbeenega \xc4\x8dloveka s slonom v zvezi s pove\xc4\x8danimi udi in razbrazdano ko\xc5\xbeo so rimski in gr\xc5\xa1ki pisci poimenovali bolezen elefantiaza, kar je pravzaprav zavajujo\xc4\x8de, saj izraz dobesedno pomeni\xc2\xa0\xc2\xbbbolezen, ki jo povzro\xc4\x8da slon\xc2\xab._NEWLINE_Sam povzro\xc4\x8ditelj je poimenovan po Ottu Wuchererju, brazilskemu zdravniku, in Josephu Bancroftu, angle\xc5\xa1kemu kirurgu in parazitologu, ki sta raziskovala oku\xc5\xbebe s filarijami._NEWLINE_Domnevano je, da je bil povzro\xc4\x8ditel prene\xc5\xa1en v Novi svet preko su\xc5\xbenjev iz Afrike. Mno\xc5\xbei\xc4\x8dne oku\xc5\xbebe so bile prisotne predvsem v \xc5\xa1ir\xc5\xa1i okoli mesta Charleston v Ju\xc5\xbeni Karolini (ZDA), nato pa so v 20-ih letih 20. stoletja nenadoma zamrle.\n_START_SECTION_\nEpidemiologija\n_START_PARAGRAPH_\nParazit je raz\xc5\xa1irjen v tropskih in subtropskih de\xc5\xbeelah z dolgimi in vla\xc5\xbenimi poletji, tj. v Afriki (\xc5\xa1e posebej Sredozemlje ter vzhodna in zahodna obala), Aziji (Arabski polotok, Indija, Malezija, Ljudska republika Kitajska, Ju\xc5\xbena Koreja in Japonska) in delih Avstralije; na nekaterih otokih v Tihem oceanu so oku\xc5\xbeeni vsi prebivalci. Raz\xc5\xa1irjen je tudi Ju\xc5\xbeni Ameriki v obalnem pasu od Kolumbije do severa Brazilije. V Sloveniji je bil najden samo pri tujih \xc5\xa1tudentih._NEWLINE_Trenutno naj bi bilo z W. bancrofti oku\xc5\xbeenih okoli 115-120 milijonov ljudi, ki je obenem tudi odgovorna za 90\xc2\xa0% vseh filarioz. Vmesni gostitelj W. bancrofti ne obstaja.\n_START_SECTION_\nTelesne zna\xc4\x8dilnosti in razvojni krog\n_START_PARAGRAPH_\nSamice so nitaste oblike, v dol\xc5\xbeino pa merijo od 8\xe2\x80\x9310\xc2\xa0cm in so od 0,24-0,30\xc2\xa0mm debele, samci pa so za polovico kraj\xc5\xa1i._NEWLINE_Odrasel osebek prebiva v mezgovnicah in bezgavkah, pa tudi v podko\xc5\xbeju in globjem vezivnem tkivu \xc4\x8dloveka in nekaterih vreten\xc4\x8darjev; \xc4\x8dlovek je obenem tudi kon\xc4\x8dni gostitelj te vrste filarije._NEWLINE_Samica v kon\xc4\x8dnem gostitelju izle\xc5\xbee velike li\xc4\x8dinke velikosti 250-300 x 10 \xce\xbcm, imenovane mikrofilarije, ki \xc5\xbeivijo eno do dve leti. Le te potujejo po limfi v krvni obtok in se pojavijo v \xc5\xbeilah blizu telesne povr\xc5\xa1ine (\xc2\xbbno\xc4\x8dna mena\xc2\xab). Ko komar sesa kri oku\xc5\xbeenega \xc4\x8dloveka, vsrka tudi mikrofilarije. Le-te potujejo v mi\xc5\xa1i\xc4\x8dnino komarja in se spremeni v drugo li\xc4\x8dinko, nato pa se prelevi v tretjo infektivno li\xc4\x8dinko velikosti od 1,5-2,0\xc2\xa0mm. Razvoj traja od 10 do 14 dni, nato pa se iz mi\xc5\xa1i\xc4\x8dnine preseli v komarjevo bodalce. Pri sesanju se li\xc4\x8dinka presel v ranico vla\xc5\xbene ko\xc5\xbee gostitelja, nato pa preide v mezgovnice, kjer dozori v samca ali samico. \xc5\xbdivljenjska doba odraslih osebkov traja ve\xc4\x8d let.\n_START_SECTION_\nPatogeneza\n_START_PARAGRAPH_\nPodobno kakor pri vseh drugih filarijah tudi ta vrsta povzro\xc4\x8da vnetje bezgavk (limfadineitis), v katerih \xc5\xbeivi. Bezgavke zaradi oku\xc5\xbebe (infekcije) z odraslimi paraziti in posledi\xc4\x8dno vnetnega odziva ote\xc4\x8dejo, pogosto so prizadeta tudi zunanja spolovila (pri mo\xc5\xa1kih \xc5\xa1e posebej mo\xc5\xa1nja oz. skrotum). Pozneje je zaradi zama\xc5\xa1enih mezgovnic pretok limfe vedno huje moten, vezivo se za\xc4\x8dne razra\xc5\xa1ati, ko\xc5\xbea in podko\xc5\xbeje pa se zadebelita, s \xc4\x8demer se razvije slonovica. Bolezen bolnika pogosto hudo pohabi.\n_START_SECTION_\nPreventiva\n_START_PARAGRAPH_\nGlede na to, da prena\xc5\xa1ajo povzro\xc4\x8ditelja komarji, se lahko nevarnost oku\xc5\xbebe zmanj\xc5\xa1a z uporabo repelentov, pravih obla\xc4\x8dil in mre\xc5\xbe, ki varujejo pred piki komarjev. Delovanje javnega zdravstva je usmerjeno predvsem v zatiranje komarjev, mno\xc5\xbei\xc4\x8dno zdravljenje oku\xc5\xbeenih oseb ter v zdravstveno vzgojo.'